  Виталий Пронин Кылем арня вискын элькунысьтымы делегациез вуылӥз Белоруссиысь Брест городэ. Ӵапак со нуналъёсы город пусйиз кылдэмез дырысен 999 ар тырмонзэ. Удмурт шаер Белоруссиен кемалась эшлыко кусыпъёс тупатӥз ни. Улонэ пыӵало экономикаез но культураез азинтонъя пӧртэм проектъёс - кылем арын соос 33 но ӝыны миллион доллар тыр быдэстэмын. Брестлэсь вордскем нуналзэ пусъён улсын отын радъяськиз экономикая калыккуспо форум. Ӵапак отчы пыриськизы Удмуртиысь вуэм кивалтӥсьёс. Удмурт Республикалэн Тӧроезлэн А. Бречаловлэн экономикая но инвестициосъя советникез К. Сунцов ивортӥз, кыӵе проектъёсты Ижын туннэ ик пыӵатыны дасесь - инвестор гинэ шедьтыны кулэ. Шаеренымы тунсыкъяськисьёс лачак люкаськизы. К. Сунцов ивортэмъя, та ужрадын юнматэмын 2 миллион доллар тыр 3 огкыл. Сергей Захаров Туспуктэм: udmurt.ru  